অভিবাসীদের শেকল পরিয়ে ফেরত পাঠানো, হাসির প্রতিক্রিয়া মাস্কের!

ওয়েব ডেস্ক: তিন দফায় বিমানে করে অবৈধ ভারতীয় অভিবাসীদের ফেরত পাঠিয়েছে আমেরিকা (US)। বিভিন্ন দেশের অবৈধ অভিবাসীদের ফেরত (Deportation) পাঠানো হচ্ছে। অমানবিকভাবে শিকল পরিয়ে তাদের ফেরত পাঠানো হচ্ছে। আমেরিকার প্রেসিডেন্টের কার্যালয় হোয়াইট হাউস থেকে এবার এরকমই একটি ভিডিও সোশ্যাল মিডিয়ায় সগৌরবে পোস্ট করা হয়। সেই ভিডিওতে দেখা যাচ্ছে বিমানবন্দরে বিমানে চড়ার আগে অবৈধ অভিবাসীকে শিকল পরানো হচ্ছে। সেটি রিপোস্ট করে ধনকুবের তথা এক্স হ্যান্ডলের সিইও এলন মাস্ক (Elon Mask) ‘হাহা ওয়াও’ লিখেছেন। যে ঘটনায় মাস্কের অমানবিক মুখ ফুটে উঠেছে বলে নিন্দার (Criticism) ঝড় সর্বত্র।

ডোনাল্ড ট্রাম্পের অন্যতম উপদেষ্টা মাস্ক। হোয়াইট হাউসের পোস্ট করা ওই ভিডিওতে দেখা যাচ্ছে সিয়াটেলে অবৈধ অভিবাসীকে বিমানে চাপানোর প্রস্তুতি হচ্ছে। এই ফুটেজকে হোয়াইট হাউসের তরফে বলা হয়েছে ‘অটোনোমাস সেন্সরি মেরিডিয়ান রেসপন্স’ ভিডিও। তাতে মাস্কের প্রতিক্রিয়ায় সমালোচনার ঝড় বইয়ে যায়। একজন মাস্ককে উদ্দেশ্য করে লেখেন, আপনাকে দেখে করুণা হচ্ছে! একটি প্রতিক্রিয়ায় লেখা হয়, এটা শুধু দুঃখের নয়, মানবতার পক্ষে অবমাননাকর।

আরও পড়ুন: রাশিয়া-ইউক্রেন যুদ্ধ: এই মাসেই ট্রাম্প ও পুতিন বৈঠক?

ট্রাম্প গত ২০ জানুয়ারি প্রেসিডেন্ট পদে শপথ নিয়েছেন। শুরু থেকেই অবৈধ অভিবাসীদের তাড়াতে জোর পদক্ষেপ করছেন। ইতিমধ্যে আমেরিকা থেকে হাজারেরও বেশি অভিবাসীকে ফেরত পাঠানো হয়েছে। গুয়াতেমালা, ভারত, পাকিস্তান, আফগানিস্তান, চীনের মতো দেশে পাঠানো হয়েছে। যেভাবে তাদের হাতকড়া পরিয়ে ফেরত পাঠানো হচ্ছে তাতে আমেরিকার অমানবিক মুখ সামনে আসছে বলে আন্তর্জাতিক মহলে সমালোচনা হচ্ছে।